b'\n_START_ARTICLE_\nInsula Ada Kaleh\n_START_SECTION_\nIstoric\n_START_PARAGRAPH_\nInsula a fost locuit\xc4\x83 \xc3\xaenc\xc4\x83 din antichitate. Herodot amintea de Cyraunis, despre care scrie c\xc4\x83 lungimea insulei este de 20 de stadii, \xc3\xaengust\xc4\x83, plin\xc4\x83 de m\xc4\x83slini \xc8\x99i de vi\xc8\x9b\xc4\x83 s\xc4\x83lbatic\xc4\x83. Prima atestare documentar\xc4\x83 este un raport al Cavalerilor Teutoni din 22 februarie 1430, despre fortifica\xc8\x9biile b\xc4\x83n\xc4\x83\xc8\x9bene, care vorbe\xc8\x99te despre insula Saan cu 216 oameni. De la 1430 devine cunoscut\xc4\x83 ca Ada Kaleh._NEWLINE_Insula Ada Kaleh a avut o importan\xc8\x9b\xc4\x83 deosebit\xc4\x83 \xc3\xaen conflictele Imperiului Habsburgic cu cel otoman din cauza pozi\xc8\x9biei sale strategice. \xc3\x8en anul 1689 armata austriac\xc4\x83 a construit aici o fort\xc4\x83rea\xc8\x9b\xc4\x83. \xc3\x8en urm\xc4\x83toarele decenii, insula Ada Kaleh a fost ocupat\xc4\x83 succesiv \xc3\xaen mai multe r\xc3\xa2nduri de Austria \xc8\x99i Imperiul Otoman. \xc3\x8en urma Tratatului de Pace de la Belgrad din 1739, insula a revenit Imperiului Otoman, cu scurte \xc3\xaentreruperi temporare \xc3\xaen favoarea austriecilor \xc3\xaentre anii 1789 \xc8\x99i 1791. _NEWLINE_Uitat\xc4\x83 la Congresul de pace de la Berlin (1878), insula Ada-Kaleh a r\xc4\x83mas posesiune turc\xc4\x83 aflat\xc4\x83 de facto sub administrare austro-ungar\xc4\x83 p\xc3\xa2n\xc4\x83 \xc3\xaen anul 1918/1920, c\xc3\xa2nd a devenit teritoriu rom\xc3\xa2nesc. Majoritatea popula\xc8\x9biei insulei a r\xc4\x83mas \xc3\xaen continuare de origine turc\xc4\x83._NEWLINE_Tratatul de pace cu Imperiul Otoman, semnat la 10 august 1920, nu a fost aplicat efectiv, datorit\xc4\x83 \xc3\xaenceperii r\xc4\x83zboiului greco\xe2\x80\x93turc. La 20 noiembrie 1922, \xc3\xaencepe Conferin\xc8\x9ba interna\xc8\x9bional\xc4\x83 de la Lausanne \xc3\xaen problema str\xc3\xa2mtorilor Bosfor \xc8\x99i Dardanele, la care particip\xc4\x83 \xc8\x99i Rom\xc3\xa2nia, iar la 24 iulie 1923, este semnat tratatul de Pace cu Turcia, prin care Ankara recunoa\xc8\x99te drepturile Rom\xc3\xa2niei asupra insulei Ada-Kaleh._NEWLINE_\xc3\x8enaintea cre\xc4\x83rii lacului de acumulare de la Por\xc8\x9bile de Fier, principalele obiective istorice de pe insul\xc4\x83 au fost demolate. \xc3\x8encercarea recl\xc4\x83dirii lor \xc3\xaen aval pe insula \xc8\x98imian \xc3\xaen anii urm\xc4\x83tori nu s-a finalizat, iar majoritatea locuitorilor a preferat s\xc4\x83 se mute \xc3\xaen alte regiuni ale Rom\xc3\xa2niei, cum ar fi Dobrogea, sau s\xc4\x83 emigreze \xc3\xaen Turcia._NEWLINE_Ideea de a se reconstrui insula Ada Kaleh nu a fost \xc3\xaenc\xc4\x83 abandonat\xc4\x83, exist\xc3\xa2nd un proiect de refacere a principalelor monumente \xc8\x99i construc\xc8\x9bii de acolo pe insula \xc8\x98imian.'